বাংলাদেশ পর্বের দ্বিতীয় পর্যায়ে চলচ্চিত্রসংসদ-আন্দোলনকারীরাই জাতীয় ও আন্তর্জাতিক চলচ্চিত্র উৎসবের আয়োজন করেছেন এবং এই ধারা কোনো কোনো চলচ্চিত্র সংসদ এখনো বজায় রেখেছেন। ‘রেইনবো ফিল্ম সোসাইটি’ ১৯৯২-১৯৯৬ পর্যন্ত এক বছর অন্তর এবং ১৯৯৭ সাল থেকে আজ পর্যন্ত প্রতি দুই বছর অন্তর ‘ঢাকা ফিল্ম ফেস্টিভাল’ শীর্ষক চলচ্চিত্র উৎসবের আয়োজন করে যাচ্ছে। আরো একটি বড় অর্জন হচ্ছে ১৯৮৬ সালে ‘বাংলাদেশ শর্ট ফিল্ম ফোরাম’ গঠিত হওয়া। এই ফোরাম থেকে নিয়মিতভাবেই স্বল্প ও মুক্তদৈর্ঘ্য চলচ্চিত্র উৎসব অনুষ্ঠিত হচ্ছে। ফোরামের প্রায় সবকর্মীই কোনো-না-কোনো চলচ্চিত্র সংসদের কর্মী। সম্প্রতি ‘চিলড্রেন্স ফিল্ম সোসাইটি’ থেকে নিয়মিত শিশু চলচ্চিত্র উৎসব অনুষ্ঠিত হচ্ছে। চলচ্চিত্রসংসদ-আন্দোলনের আরো একটি অর্জন হচ্ছে, সংসদ কর্তৃক চলচ্চিত্র নির্মাণের উদ্যোগ নেওয়া। এ প্রসঙ্গে চলচ্চিত্রমের (১৯৮২) কথা বলা যায়। এ-চলচ্চিত্র সংসদটি ১৯৮৪ সালে আগামী নামে একটি স্বল্পদৈর্ঘ্যের চলচ্চিত্র প্রযোজনা করে। তবে ইতিহাসের খাতিরে উল্লেখ করা প্রয়োজন যে, ‘বাংলাদেশ চলচ্চিত্র সংসদ’ই প্রথম নিজ খরচে স্বল্পদৈর্ঘ্যের চলচ্চিত্র নির্মাণের উদ্যোগ নিয়েছিল। মানজারে হাসীনের ভাষ্যে তার উল্লেখ আছে এভাবে :